גבי כנען

גבריאל (גבי) כנען (1936–1998) היה רופא ישראלי, ששימש מנהל בית חולים זיו ומנהל בית חולים פוריה. כקצין ורופא צבאי בצה"ל, עוטר בעיטור העוז על פועלו במלחמת יום הכיפורים.

ביוגרפיה
כנען (במקור כהנסקי) שירת בחטיבת הצנחנים ולחם עימה במלחמת סיני. בשירות המילואים שירת בחטיבה 55 ובמלחמת ששת הימים השתתף במערכה על ירושלים.

ב-1960 החל בלימודי רפואה באוניברסיטת בזל בשווייץ. לאחר הלימודים התמחה בקרדיולוגיה בקליפורניה ובמכון הלב של טקסס ביוסטון. ב-1973 חזר לישראל ועבד בבית החולים תל-השומר.

במלחמת יום הכיפורים לחם כרופא גדודי של גדוד 66 בחטיבה 55. על פועלו עוטר בעיטור העוז.

לאחר המלחמה היה פעיל בתנועת המחאה "ישראל שלנו" יחד עם אסא קדמוני, מוטי אשכנזי ויוחאי בן נון.

ב-1977 מונה למנהל המחלקה הכירורגית בבית החולים רבקה זיו. ב-1980 מונה למנהל בית חולים פוריה. ב-1984 מונה במקביל גם למנהל בפועל של בית חולים זיו ובספטמבר 1988 מונה למנהל קבוע של בית חולים זיו.

תלונות על אי סדרים בניהול בית החולים, הובילו לחקירה בגין פעילותו. ב-1993 הוגש נגדו כתב אישום בשש עבירות של מרמה והפרת אמונים בתאגיד, סחיטה באיומים, שימוש לרעה בסמכותו, קבלת דבר במרמה וקבלת דבר במרמה בנסיבות מחמירות. ב-1998 הורשע בבית משפט השלום בטבריה בארבע עבירות של מרמה והפרת אמונים, קבלת דבר במרמה וקבלת דבר במרמה בנסיבות מחמירות. בעקבות ההרשעה שם קץ לחייו והובא למנוחות בקיבוץ גינוסר. אחותו הגישה ערעור לאחר מותו בשמו, לאחר שבית המשפט המחוזי פסק באופן תקדימי שקרובי משפחתו של מורשע שמת יוכלו להגיש ערעור בשמו. ב-2001 זוכה ידי בית המשפט המחוזי בחיפה ממרבית האישומים שבגינם הורשע, והותרה על כנה הרשעה בגין קבלת 2,600 שקל עבור העסקת אשתו במשרת פסיכולוגית בבית החולים.

חיים אישיים 
כנען היה נשוי לנורית כנען-קדר, בניהם הם הפילוסוף חגי כנען והמוזיקאי יונתן כנען. לאחר גירושיהם נישא שנית לדורית ולזוג בת. על שמו קרויה ספריה רפואית בבית החולים פוריה.

קישורים חיצוניים
 
 
 
 
 עמי סלנט, מה הרג את הרופא ד"ר גבי כנען ?, באתר "חיים של אחרים"

מעוטרי עיטור העוז במלחמת יום הכיפורים
בוגרי אוניברסיטת בזל
מנהלי המרכז הרפואי זיו
רופאים צבאיים ישראלים
קרדיולוגים ישראלים
מנהלי מרכז רפואי פוריה
מתאבדים ישראלים
מורשעים בדין בישראל
אישים הקבורים בגינוסר
ישראל: מורשעים שזוכו
ישראלים שנולדו ב-1936
ישראלים שנפטרו ב-1998